Zeci de Ciobăneşti Germani au participat la Competiţia ACNCG, 
la Mogoşoaia
În Parcul Mogoșoaia a avut loc, în perioada 15-17 mai 2026, Competiția ACNCG - Selecție și Wesenstest, un eveniment de referință în lumea chinologică din România, organizată de Asociația Clubul Național de Ciobănesc German (ACNCG), cu sprijinul Primăriei Mogoșoaia. Manifestarea a reunit crescători, mânuitori (dog handlers) și pasionați ai rasei Ciobănesc German, într-un cadru dedicat evaluării complexe a câinilor conform standardelor internaționale.
Carmen ISTRATE
Evenimentul s-a bucurat de prezența unui arbitru invitat de prestigiu, Robert Lang (Germania), recunoscut la nivel internațional pentru experiența sa vastă și profesionalismul desăvârșit în arbitrajul chinologic. Prezența sa a oferit un plus de valoare competiției, contribuind la o evaluare riguroasă și obiectivă a exemplarelor participante.
În cadrul competiției au fost organizate două probe majore: testul de caracter Wesenstest – la care au putut să participe, conform regulamentului, câini cu vârsta cuprinsă între 9 și 13 luni și peste 13 luni și testul de selecție (Körung), ambele având un rol esențial în confirmarea faptului că exemplarele canine selectate îndeplinesc standardele înalte ale rasei, contribuind la menținerea calităților caracteristice și a sănătății robuste a Ciobănescului German. ­Regulamentele ACNCG, armonizate cu standardele SV (Verein für Deutsche Schäferhunde) și WUSV, urmăresc atât evaluarea morfologică, cât și pe cea comportamentală a câinilor.

Evaluarea temperamentului și socializării
Testul Wesenstest a fost arbitrat de Roland ­Reckerth (România). Această testare reprezintă o oportunitate importantă pentru evaluarea câinilor conform standardelor internaționale, punând accent pe stabilitatea temperamentului, socializare și reacțiile comportamentale în diverse situații și în prezența diferiților stimuli externi. Organizatorii au subliniat importanța acestor evaluări în formarea unui Ciobănesc German echilibrat, capabil să îmbine calitățile fizice cu cele comportamentale.

Competiția de tipicitate, 
”o competiție de frumusețe” a rasei
Pe lângă probele oficiale de selecție și temperament, evenimentul a inclus și competiția de tipicitate, unde au fost prezenți peste 90 de câini în ring. Această secțiune a fost echivalentă unei competiții de frumusețe canină, punând accent pe fenotip, conformația exterioară și respectarea standardului rasei Ciobănesc German.
Participarea a fost structurată pe categorii de vârstă, de la pui de 4–6 luni până la veterani, arbitrii analizând elemente precum structura corporală, mersul, expresia, musculatura, linia spatelui și armonia generală a exemplarelor.

Adrian Letca: ”Promovăm câini echilibrați și sănătoși”
Președintele asociației ACNCG, Adrian Letca, a subliniat importanța și amploarea evenimentului, declarând: ”Competiția de tipicitate și probele de selecție și Wesenstest reprezintă un pas esențial în evaluarea corectă a Ciobănescului German. Prezența unui număr mare de exemplare, standardul ridicat al participanților și diversitatea categoriilor de vârstă confirmă interesul crescut pentru o selecție responsabilă. Scopul nostru este de a promova câini echilibrați, sănătoși și conformi standardului internațional, atât din punct de vedere morfologic, cât și comportamental”.

Un reper pentru chinologia românească
Echipa de profesionişti a competiției a fost completată de Cristian Borcănescu (România), atentator experimentat, cu prezenţă constantă în sportul chinologic de performanţă, implicat în evenimente de nivel înalt şi probe de lucru desfăşurate la standarde internaţionale, iar organizarea generală a fost coordonată de Cristian ­Harvatovici Schneider, care a asigurat buna desfășurare a activităților și respectarea regulamentelor specifice competițiilor ACNCG.
Un aspect esențial al evenimentului l-a reprezentat respectarea strictă a regulamentelor TCCG/Wesenstest și Selecție/Körung, precum și verificarea actelor necesare participării, conform normelor stabilite de organizatori. Aceste cerințe au avut rolul de a garanta transparența, corectitudinea și standardizarea procesului de evaluare.
Toți câinii înscriși sunt deținători de pedigree, microcipați și testați pentru diverse afecțiuni genetice, ceea ce confirmă nivelul ridicat de responsabilitate al crescătorilor și respectarea normelor de bună practică în chinologie.
Evenimentul de la Mogoșoaia a consolidat încă o dată rolul ACNCG în promovarea și dezvoltarea rasei Ciobănesc German în România, oferind un cadru profesionist de evaluare și selecție, în acord cu cerințele internaționale ale chinologiei moderne.